Arthur Hugh Clough

Bardd o Loegr yn ystod Oes Fictoria oedd Arthur Hugh Clough (1 Ionawr 1819 – 13 Tachwedd 1861).

Ganed ef yn Lerpwl, ac aeth i Ysgol Rugby cyn iddo ennill ysgoloriaeth i Goleg Balliol, Rhydychen. Ei fwriad ar y cychwyn oedd i hyfforddi ar gyfer gyrfa glerigol yn Eglwys Loegr, ond gadawodd y brifysgol am iddo gwestiynu ei ffydd. Fe'i penodwyd yn bennaeth ar Neuadd y Brifysgol, Llundain, ym 1849. Ym 1852 cafodd ei wahodd gan Ralph Waldo Emerson i dreulio sawl mis yn darlithio ym Massachusetts, Unol Daleithiau America. Yn ddiweddarach, gweithiodd i adran addysg y llywodraeth a chynorthwyodd Florence Nightingale wrth ei gwaith dyngarol. Ar daith i'r Eidal cafodd ei heintio gan falaria, a bu farw yn Fflorens yn 42 oed.

Mae barddoniaeth Clough yn mynegi sgeptigiaeth grefyddol—pwnc poblogaidd yn llên Lloegr yng nghanol y 19g—a hynny mewn modd eironig braidd. Wedi ei farwolaeth, cyhoeddwyd nifer o'i gerddi yn y gyfrol Poems (1862), a fu'n hynod o boblogaidd. Roedd yn gyfaill i Matthew Arnold, a chyfansoddodd Arnold yr alargerdd "Thyrsis" er cof amdano.

 Cyfeiriadau 

Categori:Genedigaethau 1819
Categori:Marwolaethau 1861
Categori:Beirdd y 19eg ganrif o Loegr
Categori:Beirdd Saesneg o Loegr
Categori:Cyn-fyfyrwyr Coleg Balliol, Rhydychen
Categori:Pobl a aned yn Lerpwl
Categori:Pobl fu farw yn Fflorens